钦定古今图书集成/历象汇编/庶征典/第011卷 > 隋书 > 《五行志序》
## 钦定古今图书集成/历象汇编/庶征典/第011卷 > 隋书 > 《五行志序》

《易》以八卦定吉凶，则庖牺所以称圣也；《书》以九畴论
休咎，则大禹所以为明也；《春秋》以灾祥验行事，则仲
尼所以垂法也；天道以星象示废兴，则甘石所以先
知也。是以祥符之兆，可得而言，妖讹之占，所以征验。
夫神则阴阳不测，天则教人迁善，均乎影响，殊致同
归。汉时有伏生、董仲舒、京房、刘向之伦，能言灾异，顾
盼《六经》，有足观者。刘向曰：“君道得则和气应，休征生；
君道违则乖气应，咎征发。”夫天有七曜，地有五行，五
事愆违则天地见异，况于日月星辰乎？况于水火金
木土乎？若梁武之降号伽蓝，齐文宣之盘游市里，陈
则蒋山之鸟，呼曰奈何，周则阳武之鱼，集空而𩰚，隋则有雀巢黼帐，火炎门阙，岂唯天道，亦曰人妖，则祥
眚呈形，于何不至。亦有脱略政教，张罗樽糈，崇信巫
史，重增愆罚。昔怀王事神而秦兵逾进，苌弘尚鬼而
诸侯不来。性者生之静也，欲者心之使也。置情攸往，
引类同归。雀乳于空城之侧，鷮飞于鼎耳之上。短长
之制，既曰由人，黔隧崇山，同车共轸。必有神道，裁成
倚伏，一则以为殃舋，一则以为休征。故曰：“德胜不祥，
而义厌不惠。”是以圣王常由德义消伏灾咎也。